**Önk/75-1/2021.**

**J e g y z ő k ö n y v**

Készült a Csongrád Városi Önkormányzat Képviselő-testületének **2021. június 23-án** *(szerdán),* **09.00 órai**kezdettel megtartott **1.** (rendes) nyilvános üléséről.

**Az ülés helye:** a Városháza díszterme

**Jelen vannak:** Bedő Tamás polgármester, Cseri Gábor alpolgármester, Gyovai Gáspár alpolgármester, Bartókné Vincze Zsuzsanna, Gyovai Zsolt, Dr. Kádár László Levente, Laczkó Zsolt, Máté Attila, Murányi László, Nagypál Sándor, Dr. Somogyi Árpád, Dr. Törőcsik Attila képviselők, ***összesen 12-en,***

Dr. Juhász László jegyző, Dr. Barcsi Judit aljegyző, Kruppa István, a gazdálkodási iroda vezetője, Vinczéné Dudás Katalin, a Szociális és Lakásügyi Iroda vezetője.

Komlósi Mihály, a Városellátó Intézmény vezetője,

Almási Mariann, az Oktatási, Művelődési, Vallási és Sport Bizottság nem képviselő tagja,

Dr. Szubally Brúnó, a Csongrádi Járási Hivatal vezetője, Kajtár István c.tű. alezredes, a Csongrádi Hivatásos Tűzoltóság parancsnoka

Majzik Attila, a Délmagyarország c. újság tudósítója.

**Napirend előtt:**

1./ Bedő Tamás polgármester: Köszönti a megjelent képviselőket, valamint a meghívott vendégeket. Megállapítja, hogy az ülés határozatképes, mert a képviselő-testület 12 tagja jelen van.

A mai ülés napirendjét a kiküldött meghívó szerint azzal a módosítással bocsátja szavazásra, hogy kéri napirendre venni a Tiszai Vízirendészeti rendőrkapitányság, szegedi Vízirendészeti Rendőrörs 2020. évi tevékenységéről szóló tájékoztatót. Tekintettel arra, hogy a Csongrádi Rendőrkapitányság és a Tűzoltóság beszámolóját már polgármesteri döntéssel elfogadta, indítványozza, hogy a testület a vízirendőség tájékoztatóját is tárgyalás nélkül fogadja el.

A Képviselő-testület egyhangúlag, 12 igen szavazattal a következő határozatot hozza:

**70/2021. (VI. 23.) önkormányzati**

H a t á r o z a t

Csongrád Városi Önkormányzat Képviselő-testülete a **2021. június 23-ai** ülésének napirendjét a következők szerint állapítja meg:

2

**Előterjesztések:**

1. A települési szilárdhulladékkal kapcsolatos közszolgáltatásról szóló 11/2014. (VII. 16.) önkormányzati rendelet módosítása

## 2. Javaslat a helyi kitüntető cím, valamint díjak alapításáról és adományozásáról szóló 20/2013. (XI.21.) önkormányzati rendelet módosítására

1. Civil szervezetek 2021. évi támogatása
2. Külterületi helyi közutak fejlesztése Csongrádon (Öregszőlők útjának felújítása) – VP6-7.2.1.1-21
3. A Képviselő-testület 2021.II. félévi munkaterve

**6.** Tiszai Vízirendészeti Rendőrkapitányság, Szegedi Vízirendészeti Rendőrörs 2020. évi tevékenységéről szóló tájékoztató

**Zárt ülés:**

**Z/1.** Javaslat Egészségügyi Díj adományozására

**Z/2**. Javaslat Pedagógiai Díj adományozására

**Z/3.** Javaslat Testnevelési és Sport Díj adományozására

2./Bedő Tamás polgármester: Kéri, hogy 1 perces néma felállással adózzanak mindazok emlékének, akik a COVID világjárvány következtében vesztették el életüket.

Bedő Tamás: Murányi László képviselő úr jelezte, hogy napirend előtt hozzá kíván szólni, „Köszönöm” címmel.

Murányi László: A csongrádiak jól kezelték ezt az egész pandémiát. Egy két nevet megemlít, de ezek az emberek mögött egy egész tábor áll. Köszönetet mond mindazoknak, akik ebben a világjárvány megfékezésében dolgoztak. A Tóth Irén által vezetett egészségügyi intézménynek, dr. Somogyi Árpádnak, aki rendszeres tájékoztatást adott egészségügyi témákban, különböző kérdésekre válaszolt részletesen. Bedő Tamás polgármester volt az, aki ezt az egész dolgot összefogta, mindenki láthatta a televízióban, minden héten részletes tájékoztatást adott az aktuális helyzetről. Lehetett látni, hogy aki adja ezt a tájékoztatót, az csongrádi, nagyon csongrádi. Az elmúlt időszakban ő, mint a városgazdasági bizottság elnöke, rendszeres konzultációban volt a polgármesterrel. Mindenkinek megköszöni a munkáját, továbbra is figyelni kell egymásra és óvatosnak kell lenni.

Bedő Tamás: Megköszöni Murányi László képviselő úrnak az elismerő szavakat. Ő is megköszöni a teljes testület nevében azt a munkát, amit a járványügyi védekezésben a résztvevő szervek az elmúlt időszakban végeztek. Remélhetőleg ilyen nagyságú védekezésre a következő időszakban nem lesz szükség, de valóban a járványügyi helyzet a továbbiakban is fenn áll.

3

**1. A települési szilárdhulladékkal kapcsolatos közszolgáltatásról szóló 11/20214. (VII.16.) önkormányzati rendelet módosítása**

Dr. Juhász László: A rendelet-tervezet 1. §-át az alábbiak szerint pontosítja:

„A családi házas ingatlanhasználó a szerves anyag tartalmú hulladékot a Közszolgáltató által biztosított biológialg lebomló, emblémás zsákban, valamint a legfeljebb 70 cm hosszúságú, 50 cm átmérőjű kötegekbe kötött ágnyesedéket (a továbbiakban együtt: zöldhulladék) a Közszolgáltató által meghatározott napokon, kéthetente, helyezheti ki a közterületre”

**Bizottsági vélemények:**

Murányi László a városgazdasági, ügyrendi és összeférhetetlenségi bizottság elnöke elmondja, hogy a bizottsági ülésen általában a szemétszállítással kapcsolatban sok megjegyzés volt és ezek jó része negatív jellegűek. Egyértelműen kiderült, hogy erről a lakosság tehet. A zöldhulladék, szemétszállítás hiába van beosztva kéthetente, mindenki akkor teszi ki a szemetet, amikor eszébe jut. Soha ilyen koszos várost nem látott. Közterület-felügyeletet meg kell erősíteni, mivel egy ember kevés. Nem csak a szemétkupacokkal van káosz, hanem az autók parkolásával is. A bizottság egyhangúlag elfogadásra javasolja a rendelet-tervezetet.

**Kérdések, vélemények:**

Bartókné Vincze Zsuzsanna: A rendelet-módosítással nincs is probléma, hiszen az egyértelműen szabályoz, viszont a szolgálató által kiküldött tájékoztatóval legyenek tisztában, a lakosság szidja a vezetőséget. Ez, hogy alkalmanként kettő darab zsákot lehet kitenni díjmentesen, sokakban igazságtalanságot váltott ki. Úgy jött le a lakosság körében, hogy pontosan azokat próbálják meg ezzel büntetni, akik a környezetüket akarják széppé tenni, gondozni. A házuk előtti közterületről is több, mint két zsák hulladék kerül ki. Számtalan panasz érkezett arról is, hogy hiába a meghirdetett napokon teszik ki a szemetet, van, hogy hetekig a szolgáltató ott felejtette a zöldhulladékot. A központban vagy felveszik a telefont, vagy nem. Általában arra hivatkoznak, hogy meghibásodott a gépjármű vagy beteg lett a kolléga. Millió kifogás volt, de gyakorlatilag a szolgáltató hibájából is elég sűrűn közterületen maradt a zöldhulladék. A szolgálató ragaszkodik a két zsák/alkalomhoz, vagy miért nem lehetett olyat megoldani, hogy némi szállítási díjemeléssel, nem előírni a lakosságnak, hogy mikor, mennyit tehetnek ki.

Dr. Somogyi Árpád: Csatlakozik Bartókné Vincze Zsuzsanna képviselő asszony által elmondottakhoz. Évente 52 db zsákról van szó. Ha így nézik, érti azt, hogy éves viszonylatban nézik, de a zöld hulladék döntően ősszel és nyáron keletkezik. Ha hetente vágják a füvet, az nem fog beleférni a két zsákba, az egy havi adag.

Megérti azt, hogy ha vágják a füvet és adott idő alatt csökken annak a fűnek a térfogata és azt belerakva a zsákba jóval kevesebb lesz, de jelen csongrádi kultúra alapján, ha valaki már a háza előtt levágja a füvet az is egy nagy előrelépés.

4

Vannak olyan települések, ahol egy évre előre kap az ember egy kis naptárt és azon pontosan fel van tüntetve, hogy mikor és hogyan van a szállítás. Ő sokszor azt sem tudja, hogy mikor szállítják a szelektív hulladékot. Ha egyszer egy szolgáltatónak meg van hirdetve, hogy ezen a napon van a szállítás, akkor azon a napon legyen a szállítás és ragaszkodjanak ahhoz a dátumhoz.

Szintén nagy probléma, hogy a fanyesedékeket nem kötik össze a lakosok.

A hosszútávú terv az lesz, hogy a zöldhulladéknak is lesz egy edénye, amelyből ürítenek.

Bedő Tamás: Üdvözli az ülésen Schauer Tamást, az FBH-NP Kft ügyvezetőjét.

Gyovai Zsolt: Bizottsági ülésen elhangzott egy olyan felvetés, hogy a köztudatban lévő telefonszám a központban, Vaskúton csörög. Jó lenne, ha ebben az ügyben a szolgáltató tudna annyit tenni, hogy aki ügyfélszolgálati számot hív a 63-as körzetszámról, az itt Csongrádon csörögne, és akkor a helyi kollegák tudnának hatékonyan segíteni a lakosságnak.

Annyi kérése lenne a szolgáltató felé, hogy próbálják meg a lakosság fejébe sulykolni, hogy hogyan kell a szelektív szemétgyűjtő szigeteket használni. A tízemeleteseknél, a Bökényben, ahol ilyen szigetek vannak, ott áldatlan állapotok vannak.

Dr. Kádár László: Való igaz, hogy a lakosoknak tudtára kell adni, hogy mit lehet kihelyezni a hulladék szigetekre. Véleménye szerint, aki WC csészét tesz le a szelektív hulladékgyűjtő mellé, az nagyon jól tudja, hogy nem odavaló. Egyetért Murányi képviselő úrral, hogy ebben meg kell erősíteni a közterület-felügyelet szerepét. Elhangzott, hogy a tízemeleteseknél és a bökényi ABC mellett is van két szelektív hulladékgyűjtő. A Bökényinél biztosan van kamera, egy az egyben a szelektív hulladékgyűjtőre van irányítva. Kéri, hogy legyen ebben az ügyben intézkedés, nézzék meg a felvételeket. Autókból teszik ki ezeket a nagyméretű szemeteket, a boltokból is kiviszik a kartonpapírokat. Arra sem veszik a fáradtságot, hogy adott esetben a kartondobozokat összetépjék. Itt hatósági intézkedésre van szükség. Ha elkezdik a büntetést, akkor el fog terjedni a híre, hogy a város nem tűri azt el, hogy ilyen állapotok uralkodjanak. Jó lenne az is, ha egy-két tábla kikerülne. Tudja, hogy ez a tábla sem lenne hosszú életű, de ha már csak két embert elriaszt, már annak is lehet örülni.

Megnézte a Kft. honlapját, ahol felkerült a 2021-es évre vonatkozóan minden értintett település hulladékszállítási terve. Ott elég nagy szórást tapasztalt, hogy milyen módon gyűjtik be a zöldhulladékot. Van olyan település, ahol négy zsákot kapnak a lakosok, van ahol ugyan így kettő darabot, mint ahogyan itt Csongrádon és van, ahol csak egy darabot kapnak. Megkérdezi, hogy miért van ebben ilyen nagy szórás. Valahol barna tetejű kukák vannak a zöld hulladék rendszeresítésére.

Máté Attila: Több éve próbálják elérni, hogy a bökényi városrészben a Tulipán utcán és a Hársfa utcán megoldódjanak a parkolási gondok.

5

Annak idején már indítványozta, hogy vizsgálják meg azt, hogy azok a konténerek, amelyek a parkolókban vannak, közterületekre kerüljenek áthelyezésre. Így legalább 8 db parkoló szabadulna fel. Ebben az ügyben előrelépést kér a szolgáltatóval együtt.

Tudja, hogy ez nem a szolgáltatóhoz tartozik, de akár a játszóterek kukáinak ürítésére nagyobb hangsúlyt kellene fordítani.

A jó idő beálltával nagyon sokan látogatják a játszótereket, a szemetesek hamarabb megtelnek. Segítséget kér abban, hogy ezt rendszeresen ürítsék.

Nagypál Sándor: Sokan elmondták már a véleményüket a városi szemétszállításról és a koszról. Az a meglátása, hogy ha most elfogadják ezt a rendeletet, még piszkosabb lesz a város, még több zsák lesz a közterületen. Hiába teszi ki a lakos a fekete zsákot, a szemetesek nem viszik el, csak az emblémás zsákot. Ugyan így van ez a külterületen is. Az a probléma, hogy a lakosság nincs vele tisztában, hogy mikor viszik a zöldhulladékot. Sok helyen látja azt, hogy délelőtt kiteszi a lakos a zöldhulladékot, azt elviszik, és délután megint kint van a közterületen a zöldhulladék. A zsák értékesítésével is gond van, mivel aki külterületen él, azt sem tudja, hogy hol lehet zsákot venni. Nincs információ. Felvetette azt is problémának, hogy Vaskútra megy minden hívás. Vaskúton nem tudják azt, hogy pl. a Bocskai utca 2. szám alatt ott maradt a zöldhulladék. Hétfőn felvetette a bizottsági ülésen, hogy egy helyen már másfél hónapja ottmaradt a zöldhulladék. Közvetlen kapcsolata van az ügyintézővel, aki irányítja a céget és megígérte, hogy kedden elviszik. Ma reggel megnézte, még ott volt a zöldhulladék. Igaz hiányzik egy ember a szemetes cégtől, aki mindent elintézett, akár ki telefonált neki. Az a kérése, hogy a lakosságot pontosan értesítsék ki, hogy mikor van a zöldhulladék szállítás.

Scauer Tamás: Köszönti a megjelenteket. Amikor bevezették a rendszeres hulladékszállítást, akkor egy edénnyel indultak el és arra lett meghatározva egy bizonyos díjszabály a Homokhátsági rendszerben. Amikor jött a rezsicsökkentés 2013-ban, ezt a díjat fagyasztotta be a kormány. Ehhez jött még hozzá a szelektív gyűjtés, amihez a társulás által biztosítottak sárga fedeles edényzetet. Az NHKV létrejöttével kellett bevezetni a rendszeres zöldhulladék szállítást és a házhoz menő lombtalanítási szolgáltatást is, mindent ugyan azon a díjon. Az, hogy a zöldhulladék szállításban voltak olyan települések, - amikor kötelezően be kellett vezetni, már régen bevezette pl. Csongrád városa, - akkor is már 26 alkalommal gyűjtötte a zöldhulladékot a szolgáltató. Ellenben a központi elvárás 14 alkalom volt egy évben. Ahol eddig nem volt szolgáltatás, ott 14 alkalommal gyűjtik. Itt jönnek azok az eltérések, hogy van, ahol 4 db zsákot adnak, van ahol 2 db-ot és van, ahol csak 1 db-ot. Ez mind a gyűjtési alkalmakhoz igazodik. Mindenkinek biztosítják azt, hogy hetente 1 db zsákot tudjanak kihelyezni abban a szolgáltatásban, amit nyújtanak. Ahol 1 db zsákot tudnak biztosítani, az adottság, amit átvettek az a heti gyűjtés volt, ahol 2 db-ot, mint pl. Csongrádon, ott a kétheti gyűjtés volt. Ahol 4 db zsákot biztosítanak, ott havonta csak egyszer szállítják el a zöldhulladékot. Ezért vannak ezek az eltérések.

Bartókné Vincze Zsuzsanna képviselő asszony említette, hogy esetleg a szállítási díjakhoz nem lehetne-e hozzányúlni.

6

Pont a rezsicsökkentés az, ami befagyasztotta ezeket a díjakat, jelen pillanatban miniszteri hatáskör, hogy egyáltalán hozzá lehessen nyúlni a díjakhoz. Az elmúlt hét évben nem volt rá példa, hogy ezt a miniszter módosította volna. Annak, aki hajlandó ezért többet fizetni, pont ez a 4 db-on felüli hulladékos zsák az, ami ezt a problémát meg tudja oldani. Ha több hulladéka van, akkor több zsákot tud vásárolni. Ugyan úgy, mint ahogyan a kommunális hulladéknál is, van lehetőség többletedényzet vásárlására. Akár két kukára is lehet fizetni, egy ingatlanon belül.

Az, hogy kévékbe kell kötni az ágnyesedéket, a kézi rakodást könnyíti meg. Csak úgy tudják megtenni ezt a kiosztott feladatot, ha az a lakos rendesen, kévébe kötve helyezi ki a zöldhulladékot.

Zöldhulladék esetében Csongrád városa is megszavazta azt a javaslatot a Homokhátsági Zrt-n, miszerint ezt a zsákos rendszert szeretnék leváltani egy edényes rendszerre. Mindenkinek szeretnének biztosítani egy szilárd edényt. Ezt el is indította a Homokhátsági Zrt., bízik benne, hogy minél előbb le fog záródni az eljárás és kb. fél- egy éven belül ezt már át tudják állítani szilárdedényes gyűjtésre. Idén tavasszal a módosított hulladékrendelkezési törvény értelmében, 2023. július 1-től már bio-hulladékként kell ezt gyűjteni és ahhoz viszont már elengedhetetlen, hogy szilárd edényt tudjanak biztosítani a szolgáltatáshoz.

Az ügyfélszolgálattal kapcsolatban leszögezi, attól, hogy egy központi számot hívnak, nem biztos, hogy Vaskúton csörög a telefon. Azért kérik el az automata által az irányítószámot, hogy üsse be, mivel elsősorban az automata irányítja a helyi ügyintézőhöz, és csak akkor veszi fel másik ügyintéző a telefont, ha az illetékes ügyintéző nem tudja fogadni a hívást. Az ügyfeleket vissza is szokták hívni. Múlt héten nézett egy statisztikát, kb, 70 %-át vissza szokták hívni az ügyfeleknek. Ugyan azt a központi számot írja ki a készülék, amit hívott az ügyfél.

Tájékoztatók: az első negyedéves számlával komplett tájékoztatót küldtek minden lakosnak, amiben benne volt a hulladékszállítás rendje, mind a kommunális, mind a szelektív, mind a zöldhulladék esetében. Ezt a honlapon is közzétették.

Bedő Tamás: Tehát azt egy jogszabály szabályozza, hogy mennyi a minimálisan elvárt hulladékgyűjtés, amit finanszíroz az NHKV. Ez heti 1 db zsák. Ehhez képest most Csongrádon 54 db zsák kerül kiosztásra egy évben. Ha a gyakorlatot jól érti, akkor nem a 2 db zsák után kapnak 2 db cserét, hanem egyben megkapják a zsákokat.

Schauer Tamás: Igen, itt Csongrádon egyben kapják meg a zsákokat.

Bedő Tamás: Ez a szolgálatás is ingatlanszámhoz van kötve, tehát amelyik ingatlan rendelkezik hulladékszállítási szerződéssel, ők jogosultak erre. A társasházakban élők zsákjait szeretné megkapni a város, hiszen ott, ahol több hulladék képződik, több zsákot tudnának kiosztani. Ezt kezdeményezni fogják a későbbiekben. Ha nincs elfogadva a rendeletmódosítás, akkor elvileg nem felelnek meg egy felsőbb jogszabálynak.

7

Murányi László: Mennyi a 2020-as mérlegeredményük, amely publikus? Mekkora veszteségük volt? Bosszantja, hogy ugyan oda süllyednek a telefonos ügyfélszolgálat területén, mint a Dégász vagy az áramszolgáltató.

Amikor azt mondta az ügyvezető úr, hogy a telefonálók 70%-át vissza fogják hívni, az közelebb áll a feléhez, mint az egészhez. Ezt nem megmagyarázni kellene, hanem megoldani. Lehet, hogy plusz személyzetet kell beállítani vagy plusz automatikát.

Elhangzott, hogy embereken múlik minden. Igen régebben Bottyán István elintézet mindent. Mindig, minden megoldódott.

Gyovai Zsolt: Mivel kéthetente van szállítás Csongrádon, az nem azt jelenti, hogy kéthetente csak két zsákot tehet ki a lakos? Kirakhat akár hármat vagy négyet is?

Schauer Tamás: Azért kapja meg egyben a zsákokat a lakos, hogy tudjon vele gazdálkodni.

Mindig az ember az, aki végrehajtja a dolgokat. Tragédiaként érintette Őket az, hogy Bottyán Istvánt elvesztették a tavalyi évben. Ma is érzik a hiányát.

A cég számaival kapcsolatban elmondja, hogy árbevételük minimálisan elmaradt a 2019-es évtől, 6,3 milliárd Ft-os árbevételük volt. 33 millió Ft adózott eredménnyel zárta a cég a 2020-as évet. Gyakorlatilag ugyan úgy, mint a közszolgáltató vagy a Csongrádi Víz és Kommunális Kft. eredményes volt, ám az eredményük jóval elmaradt már az előző évektől. Ebből az látszik, hogy a rendszer elérte a teljesítő képességének a határát. Ezek a befagyasztott díjak, amelyeken az NHKV is dolgozik, 2016 óta nem változtak. Gyakorlatilag minden költség növekszik, a bevételek viszont maximalizálva vannak. Ez látszik ebből a szerényebb eredményből.

Bartókné Vincze Zsuzsanna: Tehát akkor ezt a félévente 26 db zsákot úgy osztja mindenki, ahogyan akarja. Gyakorlatilag, ha nincs eső, nem nő a fű, akkor egyet tesznek ki, ha gyorsan nő a fű, akkor akár 5 db zsákot is ki lehet tenni.

Bedő Tamás: Igen, ez így van. Tehát 56 db zsákot meg fog kapni a lakos év elején és azt akkor rakja ki, amikor szükség van rá. Az ő javaslata volt, hogy akik társasházban laknak – nekik ugye nincs szükségük a zsákokra – az ő zsákjukra is igényt tartana a város, és azt elosztanák azok között, akik igényelnek még plusz zsákot. Ez majd a későbbiekben fog kidolgozásra kerülni.

Kéri a képviselőket, hogy fogadják el így ezt a módosítást, így lesz egy világos szabályozás a zöldhulladékra. Két előrelépés történt a szolgáltatónál. Egyrészt 2 db-ra emelték a zsákok számát 1 helyett, egyben kapja meg a szerződéssel rendelkező ingatlantulajdonos. A 70 cm-es ágdarabok kévézésére azért volt szükség, hogy ne szúrja ki a zsákot. Ezek plusz elemként kerülnek bele. Mindenkit arra bíztat, hogy próbálja ki az otthoni komposztálást, ha ezt a komposzt anyagot ősszel visszajuttatják a kertbe, az kifejezetten előnyös is lehet.

Gyovai Gáspár: A zsákokhoz a Bercsényi utcai telepen hozzá lehet jutni ingyenesen és ha ezen felül még szüksége van rá, akkor itt meg is tudja azokat vásárolni.

8

Jelen pillanatban a bokrosi önkormányzati kirendeltségen is hozzá lehet jutni mindenféle zsákhoz, akár az emblémás zsákokhoz is, amelyeket a külterületi lakosok kommunális hulladékának van fenntartva. Megvannak a gyűjtőútvonalak a külterületen.

Elhangzott jogosan, hogy sokszor a lakosság nem figyel oda, hogy előtte nap este tegyék ki a hulladékot vagy aznap reggel, amikor a szállítás történik. Így a zsákokat nem fogják a kóbor kutyák szétszedni. Terveztek olyat is, hogy a város frekventált területén esetleg lehetne egy időpontot meghatározni, hogy hozzá lehessen jutni a zsákokhoz.

Schauer Tamás: Volt már két alkalom a zsákok átvételére, a harmadik alkalom most szombati napon lesz.

Gyovai Gáspár: Amikor a tulajdonosi ülés volt, akkor is felvetődött, hogy valóban vannak olyan utcarészek, ahol elmaradt a szállítás. Azt is hozzá kell tenni, hogy a pandémia ideje alatt volt olyan, amikor a dolgozói létszám igen szűkös volt, mert karanténban voltak vagy betegek voltak. Ez is befolyásolta azt, hogy nem tudtak minden helyre odaérni a szolgáltatók részéről a szállító járművek. Ezt általában a legrövidebb időn belül pótolták. Ez is okozta azt, hogy egy kicsit tovább kint maradt a hulladék. Bízik abban, hogy a szolgáltató ezeket a problémákat igyekszik korrigálni. A hulladék szigetek ürítésére jobban oda kell figyelni, mert ez nem csak azon múlik, hogy a lakosság szabálytalanul helyezi el a szemetet, hanem azon is, hogy az edények gyorsan megtelnek és sűrűbben kellene üríteni azokat. Már megnövelték a hulladék szigetek számát, ezzel is azt segítve, hogy a hulladék befogadásra kerüljön.

Bedő Tamás: Szavazásra bocsátja a beterjesztett rendelet-tervezetet.

A Képviselő-testület egyhangúlag vagyis 12 igen szavazat mellet a következő rendeletét alkotja meg:

**15/2021. (VI.24.) önkormányzati**

Önk/61-1/2021.

R e n d e l e t

Csongrád Városi Önkormányzat Képviselő-testülete megalkotja a 15/2021. (VI. 24.) önkormányzati rendeletét a ***„Települési szilárdhulladékkal kapcsolatos közszolgáltatásról”*** szóló 11/2014. (VII.16.) önkormányzati rendelet módosításáról.

Erről jegyzőkönyvi kivonaton értesítést kap:

1. A Képviselő-testület tagjai
2. Dr. Juhász László jegyző és általa:
3. érintettek

* - -

9

**2. Javaslat a helyi kitüntető cím, valamint díjak alapításáról és adományozásáról szóló 20/2013. (XI.21.) önkormányzati rendelet módosítására.**

Bedő Tamás: Az Oktatási bizottság ülésén kezdeményezés született arra, hogy idei évben 4 db pedagógiai díj kerüljön kiosztásra.

**Bizottsági vélemények:**

Dr. Somogyi Árpád az egészségügyi és szociális bizottság elnöke elmondja, hogy a bizottság egyhangúlag elfogadásra javasolja a beterjesztett rendelet-tervezetet.

Murányi László a városgazdasági, ügyrendi és összeférhetetlenségi bizottság elnöke elmondja, hogy a bizottság egyhangúlag elfogadásra javasolja a beterjesztett rendelet-tervezetet.

Bedő Tamás: Szavazásra bocsátja a beterjesztett rendelet-tervezet elfogadását.

A Képviselő-testület egyhangúlag, vagyis 12 igen szavazat mellett a következő rendeletét alkotja meg:

**16/20214. (VI.23.) önkormányzati**

Önk/63-1/2021.

R e n d e l e t

Csongrád Városi Önkormányzat Képviselő-testülete megalkotja a 16/2021. (VI. 23.) önkormányzati rendeletét „***A helyi kitüntető cím, valamint díjak alapításáról és adományozásáról”*** szóló 20/2013. (XI.21.) önkormányzati rendelet módosításáról

Erről jegyzőkönyvi kivonaton értesítést kap:

1. A Képviselő-testület tagjai
2. Dr. Juhász László jegyző és általa:
3. érintettek

10

**3. Civil szervezetek 2021. évi támogatása**

**Szóbeli kiegészítések:**

Bedő Tamás polgármester: A bizottsági elnökök javaslatai alapján osztották fel a támogatást.

Bartókné Vincze Zsuzsanna: A pályázó civil szervezetek között 2,5 mFt-ot tudtak felosztani. Az ő rendezvény naptárjukat is jelentősen átírta a járványhelyzet. Nem minden egyesület tudta felvenni a tavalyi támogatást, ezért az a döntés született, hogy akik emiatt még nem tudtak elszámolni a tavalyi támogatással, attól függetlenül be adhatták a pályázatukat, de csak akkor kapják meg a támogatást, ha elszámolnak az előző évi támogatással.

Murányi László a városgazdasági, ügyrendi és összeférhetetlenségi bizottság elnöke elmondja, a bizottság egy esetben kér változtatást, mivel jogilag aggályos volt, hogy a 29. soron lévő civilszervezet nem igényelt támogatást és mégis kapott. A bizottság egyhangúlag támogatja az előterjesztést.

Dr. Somogyi Árpád az egészségügyi és szociális bizottság elnöke: a bizottság egyhangúlag támogatja az előterjesztést, de felvetődött, hogy van olyan egyesület, aki nem igényelt támogatást, mégis kapott.

Cseri Gábor: A Széchenyi iskolában működő alapítvány olyan problémával küzd, hogy oda nem szabad kiutalni a pénzt. Az iskola be fog adni egy kérvényt és a többi alapítványhoz hasonlóan, a testület megszavazza, utána fogja megkapni ezt a pénzösszeget, mint ahogyan az az elmúlt évben is történt annak érdekében, hogy azok a gyerekek, akik abba az iskolába járnak és az ezelőtti években az alapítvány segítette az ő fejlődésüket, a következő években is megkaphassák ezt a támogatást.

Bedő Tamás: Véleménye szerint ezt nem kell testület elé vinni, ha egyéb igény jelentkezik, akkor polgármesteri hatáskörben el fogja dönteni.

Nagypál Sándor bejelenti, hogy érintettség miatt nem vesz részt a szavazásban. Megjegyzi, bizottsági ülésen azt mondta a polgármester úrnak, hogy ezt az összeget miért nem osztotta szét a civilszervezeteknek úgy, mint a sporttámogatást. Javasolták volna és aláírta volna. Azt mondta a polgármester úr, hogy ezt is ez a bizottság osztotta, előkereste a papírt, abban úgy van, hogy a sportbizottság javasolta.

Bedő Tamás: A sporttámogatásra mindig a sportbizottság tesz javaslatot és a testület dönt róla.

Általában a bizottsági javaslatot nem szokták felborítani. A végösszeget a melléklet 29. során feltüntetett Gr. Széchenyi István Általános Iskola és Diákotthon Tanulóiért Alapítvány részére elkülönített 60 eFt-tal kéri csökkenteni. Ezt az összeget majd egyedi kérelem alapján, szükség szerint biztosítják. Szavazásra bocsátja a módosított határozati javaslatot.

11

A Képviselő-testület egyhangúlag, 11 igen szavazattal – Nagypál Sándor képviselő érintettség miatt nem szavazott – a következő határozatot hozza:

**71/2021.(VI. 23.)önkormányzati**

Ref/32-31/2021.

**H a t á r o z a t**

Csongrád Városi Önkormányzat Képviselő-testülete megtárgyalta a „Civil szervezetek 2021. évi támogatása” c. előterjesztést és az alábbi döntést hozta:

1. Csongrád Városi Önkormányzat Polgármestere a 10/2013. (III.22.) önkormányzati rendelet 3. § (3) bekezdése alapján a határozat mellékletében szereplő összeggel támogatja az abban felsorolt civilszervezeteket.
2. Csongrád Városi Önkormányzat Polgármestere a biztosított összeg felhasználásáról megállapodást köt az érintett szervezetekkel.

Határidő: 2021. június 30.

Felelős: Bedő Tamás, polgármester

1. Csongrád Városi Önkormányzat Polgármestere felkéri a Gazdálkodási Irodát, hogy a megállapodások alapján a támogatásokat két egyenlő részletben, 2021. június 30. és 2021. szeptember 30. napjáig, a 100.000 Ft alatti összegeket június 30. napjáig utalja át.

Határidő: szöveg szerint

Felelős: Kruppa István irodavezető

1. Azok a civil szervezetek, amelyek nem rendelkeznek jogi személyiséggel, a részükre megítélt támogatás közvetlenül a csongrádi Művelődési Központ és Városi Galéria számlájára kerül utalásra.

Határidő: szöveg szerint

Felelős: Kruppa István irodavezető

1. Csongrád Városi Önkormányzat Polgármestere felkéri a Jegyzői Irodát, hogy a város honlapján tegye közzé az elnyert támogatási összegeket.

Határidő: 2021. június 23.

Felelős: Cseri Gábor alpolgármester

**Erről jegyzőkönyvi kivonatot értesítést kap:**

1. **a képviselő-testület tagjai**
2. **Gazdálkodási Iroda**
3. **Kulturális referens és általa**
4. **Érintettek**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Sorszám** | **Neve** | *18 év alatt* | *18 év felett* | **Számlaszám** | **Elszámolás** | **2020 évi összeg** | **Milyen célra fordítaná** | **Igényelt támogatás összege 2021-re** | **Javasolt támogatás** |
| 1 | Csongrádi Versmondók Köre MŰVHÁZ |  |  |  | 2022-ben számol el | 20 000 | Működési és reprezentációs ktg,útiköltség, hangszerek karbantartása | 0 nem pályázik | nem pályázott |
| 2 | Egyetértés Nyugdíjas Klub MŰVHÁZ |  |  |  | Igen | 20 000 | Pedagógus nap, vasutas nap, Idősk világnapja | 30 000 | 25 000 |
| 3 | Csongrád Kisréti Otthonért Alapítvány |  |  | 57200048-10046254 | Igen | 40 000 | Hangosítás, előadói díj, rendezvények, működési ktg. | 150 000 | 50 000 |
| 4 | A Tehetséges Tanulókért Alapítvány |  |  | 57200048-10007503 | Igen | 60 000 | Végzős tanulók jutalmazása, tanév végi könyvjutalmak, Bársony-hét szervezés, nevezési díjak, kollégiumi rendezvények | 60 000 | 60 000 |
| 5 | Csongrádi Pedagógus Nyugdíjas Klub MŰVHÁZ |  | 45-50 |  | Polgármesteri keretből kapott, visszafizette a pénzt |  | Utazás költségri, előadói díjak, Rendezvényszervezések, jótékonysági akciók szervezése,működési ktg. | kér: 100 000, külön keret 150000 | 0 |
| 6 | Csongrád és Térsége Polgárőr Egyesület |  |  | 11735050-20007418-00000000 | Igen | 170 000 | Működési költség, egész napos polgárőrszolgálat esetére étkezés, frissítő biztosítása | 200 000 | 170 000 |
| 7 | Csongrádi Nyugdíjas Klub MŰVHÁZ |  |  |  | Igen | 40 000 | Terembérlet, utazás, koszorúzások, belépők | 0 nem pályázik | nem pályázott |
| 8 | Alföld Művészeti Kulturális és Sport Egyesület |  |  | 57200048-10024096 | Igen | 60 000 | Működési költség, informatikai eszközök beszerzése | 70 000 | 60 000 |
| 9 | Vakok és Gyengénlátók Csongrád Megyei Egyesülete |  |  | 10918001-00000019-54950003 | Igen | 40 000 | Működés, rendezvényszervezés | nem pályázott | nem pályázott |
| 10 | Csongrádi Múzsa Művészeti Egyesület 2000 |  |  | 57200048-10032158 | Igen | 60 000 | Programok, koncertek szervezése, pályázati díjak | 150 000 | 60 000 |
| 11 | Távlat Közhasznú Egyesület |  |  | 11735050-20065001-00000000 | Igen | 60 000 | Magyar nyelv napján anyanyelvi vetélkedő ált. és középiskolák számára | 100 000 | 60 000 |
| 12 | Batsányi János Alapítvány |  |  | 57200048-10009093 | Igen | 60 000 | Pro-Schola díj | 100 000 | 60 000 |
| 13 | Csongrádi Ének- Zenei Általános Iskoláért és az ott folyó Oktatásért Alapítvány |  |  | 10402836-28313126-00000000 | 2022-ben számol el | 60 000 | ZenEgészség hét költségei, Családi nap anyagktg, Fecskeavató rendezvény | nem pályáznak átszervezés miatt | nem pályázott |
| 14 | Vitalitásért és Fiatalokért Egyesület |  |  | 11735050-23547676-00000000 |  | 0 | Működési költség, Előadói díj, Reprezentációs ktg., postaköltség | nem pályázott | nem pályázott |
| 15 | Magyar Máltai Szeretetszolgálat Egyesület |  |  | 11784009-20201416 | Igen | 100 000 | Rendezvények szervezése, épület karbantartás, karácsonyi ünnepekre ajándékcsomagok készítése | 100 000 | 80 000 |
| 16 | Csongrádi Aranysziget Otthonban Élő Idősekért Alapítvány |  |  | 11735050-20023199-00000000 | 2022-ben számol el | 40 000 | Idősek Napja, előadói díj Menyhárt Marika | nem pályázott | nem pályázott |
| 17 | Mozgáskorlátozottak Csongrád Megyei Egyesülete Csongrádi Csoport |  |  | 11735005-26036577-00000000 | 2022-ben számol el | 140 000 | Rendezvények, találkozók szervezése, 4 alkalommal fürdőnap, működési ktg. | 170 000 | 150 000 |
| 18 | Környezet-és Természetvédők Csongrád Városi Egyesülete |  |  | 11735050-20006084 | Igen | 40 000 | Működési költség, Ellésparti oktatóbázis működtetési, karbantartási, biztosítási költségei | 100 000 | 50 000 |
| 19 | Új Bárka Egyesület |  |  | 80600017-10028351 | Igen | 60 000 | Előadások, rendezvények szervezése, ifjúsági- gyerek- és családi körök működtetetése, szoc . Segítségnyújtás, épület felújítás | 500 000 | 60 000 |
| 20 | Csongrád Városi Zenebarátok Egyesülete |  |  | 10405073-00002208-00000000 | 2022-ben számol el | 150 000 | Bárdos Lajos szül. 120 éves évford., nemzetközi kórustalálkozó, Káposztafózőn a Bólyi kórus vendégül látása | 150 000 | 150 000 |
| 21 | Oppidum Csongrád Alapítvány |  |  | 117350-50-20026116 |  | 0 | Nyomdaköltség | nem pályázott | nem pályázott |
| 22 | Magyar Vöröskereszt Csongrád Területi Szervezete |  |  | 10402805-00026561-00000000 | Igen | 80 000 | Sokszoros véradók kitüntetése, ünnepséggel, catering, vacsora, műsor. Karácsonyi akció rászorulóknak élelmiszer csomaggal | 80 000 | 80 000 |
| 23 | Csongrádi Kertbarát Klub |  |  | 57200048-10052905 | 2022-ben számol el | 80 000 | Bérleti díj, működési költség, rendezvényszervezés | 100 000 | 80 000 |
| 24 | Bölcső Nagycsaládosok Csongrádi Egyesülete | 90 tagcsalád | 440 fő | 57200048-10005855 | Igen | 200 000 | Programok szervezése, utazási költségek, NOE találkozó, működési költségek | 350 000 | 230 000 |
| 25 | Tisza-Táj Polgárőr Egyesület |  |  | 11735050-23547645-00000000 | Igen | 60 000 | Polgárőr formaruha, technikai eszközök vásárlása | 300 000 | 90 000 |
| 26 | Gyermekoltalmazó Családok Egyesülete (GYOLCS) |  | 26 család | 57200048-10006478 | 2022-ben számol el | 100 000 | gyereknap szervezés, Adventi készülődés, karácsonyi ünnepség | 100 000 | 100 000 |
| 27 | Piroskavárosi Gyermekekért Alapítvány |  |  | 11735050-20028352 | Igen | 60 000 | Rendezvények szervezése, HH tanulók kirándulásaihoz való hozzájárulás előadói díjak. Catering | 120 000 | 60 000 |
| 28 | Béri Balog Ádám Honvéd Klub |  |  | 11735050-20027234-00000000 | Igen | 30 000 | Bérleti díj | 60 000 | 35 000 |
| 29 | Csongrádi Ferences Hagyományokért Egyesület |  |  | 57200048-10045710 | 2022-ben számol el | 50 000 | Jótékonyság, szavalóverseny, előadások | 50 000 | 50 000 |
| 30 | Koch Sándor Csongrád Megyei Tudományos Ismeretterjesztő Társulat Csongrádi Tagozata |  | 12 | 57400107-11138295 | 2022-ben számol el | 30 000 | Dr. Gyenge Ádám 2 előadás, Grecsó Krisztián könyvbemutató, Kozák Tamás könyvbemutató, Magyar tudomány napja előadás, Dr. Bali Ferenc előadás, Liget folyóirat | 125 000 | 45 000 |
| 31 | Stéhlik Lajos Képzőművészeti Kör MŰVHÁZ |  |  |  | 2022-ben számol el | 35 000 | Anyagbeszerzés költségei | 100 000 | 40 000 |
| 32 | László Imre Baráti Kör MŰVHÁZ |  |  |  | 2022-ben számol el | 30 000 | Működés, rendezvényszervezés | 50 000 | 40 000 |
| 33 | Röpülj Páva Kör MŰVHÁZ |  |  |  | 2022-ben számol el | 30 000 | Népdalkörök találkozója catering, működési ktg. | 50 000 | 40 000 |
| 34 | Hagyományőrző Kézimunka Szakkör MŰVHÁZ |  |  |  | igen | 30 000 | Anyagbeszerzés költsége, rendezvényszervezés | 55 000 | 40 000 |
| 35 | Kóbor Mancsok Mentéséért Alapítvány |  |  | 57200031-10076952 | Igen | 50 000 | Orvosi költségek, városi rendezvény | 200 000 | 50 000 |
| 36 | Látássérültek Délalföldi Egyesülete (LÁTDE) |  |  | 11735005-21102578 | 2022-ben fog | 50 000 | Kétnapos egyesületi kirándulás, Vakok világnapján rendezvényszervezés | nem pályázik, betegség miatt | nem pályázott |
| 37 | 553. sz. Szent Imre Herceg Cserkészcsapat |  |  | 11735050-20003892-00000000 | 2022-ben | 40 000 | Működés, cserkészotthon karbantartás | nem pályázik | nem pályázott |
| 38 | Jamboree Alapítvány |  |  | 11735050-20006235-00000000 | 2022-ben | 50 000 | HH-s fiatalok tábororztatásának költségcsökkentése, működés | 200 000 | 90 000 |
| 39 | Bokrosi Kossuth Nyugdíjas Klub Egyesület |  |  | 57200079-10005185 | 2022-ben | 40 000 | Anyák napi ünnepség szervezése | 60 000 | 40 000 |
| 40 | Egészséges Bokrosért Alapítvány |  |  | 57200079-10003808 | 2022-ben fog | 45 000 | Bokrosi egészségnap, orvosi műszerek karbantartása | 50 000 | 45 000 |
| 41 | Csongrád Nyugdíjas Dalkör MŰVHÁZ |  |  |  | 2022-ben fog | 35 000 | Működési költség, fellépő ruha, hangszerek karbantatrása | Nem pályázik | nem pályázott |
| 42 | Bokrosi Általános Iskoláért és Óvodáért Alapítvány B2000 |  |  | 57200079-1000410 | igen | 60 000 | Mikulás csomagok, adventi készülődés | 60 000 | 60 000 |
| 43 | Értelmes Napokért Alapítvány |  |  | 11735050-23547140 | Nem kapott tavaly | 0 | Vízivándor-tábor | 200 000 | 50 000 |
| 44 | Felzárkózás a Szociális Esélyegyenlőségért Egyesület |  |  |  |  | 0 | Bökényi Napraforgó Óvoda udvari játszóeszközeinek fejlesztése | nem pályázott | nem pályázott |
| 45 | Mária Lovagrend Egyesület Csongrádi Csoportja |  | 76 ebből 14 csongrádi | 53900052-13006350 | igen | 30 000 | Nyitott esték előadás és beszélgetéssorozat, egészségnap, kézműves foglalkozások tartása | 160 000 | 40 000 |
| 46 | Csongrádi Egészségmegőrző és Természetvédő Egyesület |  |  | 57200048-10042944 | Új pályázó |  | Online programok, események létrehozása, színező játék, Csongrád színező füzet, | 820 000 | 50 000 |
| 47 | Kerékpáros Csoport MŰVHÁZ |  |  | nincs | igen | 40 000 |  | 60 000 | 50 000 |
|  |  |  |  |  |  | **2 475 000** |  | **5 230 000** | **2 440 000** |
|  |  |  |  |  |  |  |  |  |  |
|  | A pirossal jelzett egyesületeknek a 2021-es támogatás azután folyosítható, miután elszámoltak a 2020. évi támogatásukkal. | | | | | | | | |  |

19

**4. Külterületi helyi közutak fejlesztése Csongrádon (Öregszőlők útjának felújítása) – VP6-7.2.1-21**

Bedő Tamás polgármester: Ezt a pályázatot várhatóan az első beadási szakaszban, június 30. és július 14. között be fogják tudni nyújtani, a tervek elkészültek, a pályázat is jó ütemben halad. Amennyiben nyer a pályázat, van egy feltételes közbeszerzési eljárás, amit lefolytattak.

**Bizottsági vélemények:**

Murányi László a városgazdasági, ügyrendi és összeférhetetlenségi bizottság elnöke: 1990. óta minden polgármester meg akarta ezt oldani. A város szempontjából is nagyon fontos, hogy a szőlők között könnyen közlekedhető út legyen, hiszen meghatározó az Öregszőlők útja. A Városellátó tavaly kipadkázta, de az nem lehet végleges megoldás. Megjegyzi, sok próbálkozás azért hiúsult meg, mert annak az útnak jó részét az ott élők elbirtokolták. Van olyan hely, ahol 4-5 m-rel bentebb van a valós határa a teleknek, de a diófa évtizedekkel korábban közelebb kelt ki a földből és ott maradt, a kerítést pedig ahhoz igazították. Ebben a tervformában ez egyben tiszai védővonal is, a szélességmeghatározását ismertette polgármester úr. Úgy gondolja, hogy egy éven belül ez megvalósulhat és akkor talán nagyobb lesz az érdeklődés az elhagyott területek iránt is. A bizottság egyhangúlag támogatja az előterjesztést.

**Kérdések, vélemények:**

Nagypál Sándor: Véleménye szerint nem az a lényeg, hogy az úton jól lehessen közlekedni, mert azon most is lehet közlekedni, inkább árvízvédelmi szempontból fontos, mert meg lesz magasítva bizonyos helyeken a töltés.

Bedő Tamás: Attól a típusú töltésemeléstől, amit a mostani szabályok szerint kellene elvégezni, a Vízügy eltekint, mert éppen ezen a szakaszon egyébként is lesz egy 15-20 cm-es emelés az útpálya szerkezetnöveléséből adódóan. Ennek a legmélyebb szakasza a régi polgárőr kunyhó környékén, a volt homokbányánál van. Az első egy km szakasz burkolatfelújítás, attól 1,4 km hosszan, minimum 3,4 m széles út lesz kialakítva. Ez a most kialakult helyzetnek megfelel. Mivel Csongrád visszakapta ezt az utat, önkormányzati úttá vált, így külterületi paraméterekkel lehet felújítani. Korábban valóban nem lehetett, hiszen 5 m széles utat 1-1 m-es padkával gyakorlatilag lehetetlen lett volna kialakítani. Nem is biztos, hogy indokolt lett volna. Fontos, hogy a teljes felújítási szakaszon, a víz oldali részen egy 40 cm mély vízzáró réteg kerül kialakításra, hogy az útszerkezet alatt, esetleges magas víznél ne történjen átfolyás. Ez az út nem egyszerűen külterületi út, ami egyébként elég sok ingatlan elérhetőségét biztosítja. Ez az egyetlen olyan magas kivezetés a városból, hogy ha a gát folytatását nézik, ahol egy elöntésnél szárazon el lehet hagyni a várost. Egy elöntés esetén a 451-es út bizonyos szakaszai víz alá kerülnének, de ez a rész nem. Bízik benne, hogy nyer a pályázat, mert csak akkor épül meg ez a 223 mFt körüli beruházás, ami önerőt is igényel.

Szavazásra bocsátja a beterjesztett határozati javaslatot.

20

A Képviselő-testület egyhangúlag, 12 igen szavazattal a következő határozatot hozza:

**72/2021. (VI. 23.) önkormányzati**

Fjl/449-1/2021.

**H a t á r o z a t**

Csongrád Városi Önkormányzat Képviselő-testülete megtárgyalta a „*Külterületi helyi közutak fejlesztése Csongrádon (Öregszőlők útjának felújítása) – VP6-7.2.1.1-21”* című előterjesztéstés az alábbi döntést hozza:

Csongrád Városi Önkormányzat a csongrádi Öregszőlők útja (hrsz: 8502/4, 8502/1) felújítását tervezi, melyhez kapcsolódva támogatási kérelmet nyújt be a Külterületi helyi közutak fejlesztése – VP6-7.2.1.1-21 címen megjelent felhívásra.

Határidő: 2021. július 13.

Felelős: Bedő Tamás polgármester

Erről jegyzőkönyvi kivonaton értesítést kapnak:

1. Képviselő-testület tagjai
2. Fejlesztési és Üzemeltetési Iroda
3. Gazdálkodási Iroda
4. Csongrád Városi Önkormányzat Városellátó Intézménye

## 5. A Képviselő-testület 2021. II. félévi munkaterve

**Bizottsági vélemények:**

Murányi László a városgazdasági, ügyrendi és összeférhetetlenségi bizottság elnöke elmondja, hogy a bizottság egyhangúlag elfogadásra javasolja a munkatervet.

Dr. Somogyi Árpád az egészségügyi és szociális bizottság elnöke egyhangúlag támogatja a munkaterv tervezetét.

Bedő Tamás polgármester szavazásra bocsátja a beterjesztett munkaterv tervezetet.

A Képviselő-testület egyhangúlag, 12 igen szavazattal a következő határozatot hozza:

**73/2021. (VI. 23.) önkormányzati**

Önk/62-1/2021.

**H a t á r o z a t**

Csongrád Városi Önkormányzat Képviselő-testülete a 2021. II. félévi munkatervét a melléklet szerint állapítja meg.

21

1. A Képviselő-testület utasítja a jegyzőt, hogy a részletes munkaterv összeállításáról, és az érdekeltek részére történő kiadásáról gondoskodjon.

Határidő**:** 2021. július 20.

Felelős**:** Dr. Juhász László jegyző

2. A Képviselő-testület felhívja a bizottságok elnökeit, hogy a 2021. II. félévi munkatervüket 2021. augusztus 17. napjáig készítsék el.

Határidő: szöveg szerint

Felelős: a bizottságok elnökei

Erről jegyzőkönyvi kivonaton értesítést kap:

1./ a képviselő-testület tagjai

2./ Dr. Juhász László jegyző

3./ a napirend elkészítésében érintettek

*melléklet a 73/2021.(VI. 23.)önkormányzati határozathoz*

**Csongrád Városi Önkormányzat Képviselő-testületének**

**2021. II. félévi Munkaterve**

**AUGUSZTUS 26.**

- Beszámoló a 2021. I. félévi önkormányzati költségvetés végrehajtásáról

*Elkészítésért felelős:* Gazdálkodási Iroda

* Csongrád Város Idősügyi Koncepciójának felülvizsgálata

*Elkészítésért felelős:* Szociális és Lakásügyi Iroda

- Tájékoztató a közalapítványok tevékenységéről

*Elkészítésért felelős*: Szepesi Dóra kulturális referens

* Beszámoló a Csongrádi Települési Értéktár Bizottság tevékenységéről

*Elkészítésért felelős*: Cseri Gábor alpolgármester

- Díszpolgári cím és „PRO URBE – CSONGRÁD” kitüntetés adományozására eseti bizottság létrehozása.

*Elkészítésért felelős*: Jegyzői Iroda

**SZEPTEMBER 30.**

* Csatlakozás a BURSA Hungarica Felsőoktatási Önkormányzati Ösztöndíjpályázat 2021. évi fordulójához, és tájékoztató az előző évi forduló eredményeiről.

*Elkészítésért felelős:* Szociális és Lakásügyi Iroda

22

* Javaslat Csongrád Városi Önkormányzat Képviselő-testülete Felsőoktatási Ösztöndíjpályázat szabályzatának megalkotására

*Elkészítésért felelős:* Szociális és Lakásügyi Iroda

- Csongrád Város Kulturális, Közművelődési Koncepciója és Intézkedési Terve felülvizsgálata

*Elkészítésért felelős*: Szepesi Dóra kulturális referens

## Javaslat Csongrád Város Díszpolgára cím adományozására

*Elkészítésért felelős:* Jegyzői Iroda

## Javaslat PRO URBE – CSONGRÁD kitüntetés adományozására

*Elkészítésért felelős:* Jegyzői Iroda

## Javaslat Város Közösségéért Díj adományozására

*Elkészítésért felelős:* Jegyzői Iroda

**OKTÓBER 23.** *(szombat)*

***ünnepi ülés***

*- városi kitüntetések átadása, ünnepi műsor*

**OKTÓBER 28.**

- A Hódmezővásárhelyi Tankerületi Központ tájékoztatása a fenntartásában lévő intézményeiről

*Az anyag elkészítője*: Miklós Anikó, tankerületi igazgató

*Előterjesztő*: Cseri Gábor alpolgármester

- 2021. évi költségvetés III. negyedéves előirányzat módosítása

*Elkészítésért felelős:* Gazdálkodási Iroda

* Javaslat Szociális Díj adományozására

*Elkészítésért felelős:* Szociális és Lakásügyi Iroda

**NOVEMBER 25.**

* Beszámoló a Csongrádi Polgármesteri Hivatal munkájáról (2018-2020.)

*Elkészítésért felelős:* Jegyzői Iroda

* Csongrád Város lakosai egészségügyi állapotának felülvizsgálata

*Elkészítésért felelős:* Tóth Irén egészségügyi referens

* Javaslat „Év családja” Díj adományozására

*Elkészítésért felelős:* Jegyzői Iroda

23

**15.00** órától ***KÖZMEGHALLGATÁS***

- a lakosság közérdekű kérdései, bejelentései.

**DECEMBER 16.**

- 2021. évi költségvetés IV. negyedéves előirányzat módosítása

*Elkészítésért felelős:* Gazdálkodási Iroda

- Az önkormányzat 2022. évi költségvetési gazdálkodásának átmeneti szabályozásáról

*Elkészítésért felelős:* Gazdálkodási Iroda

**-** Csongrád Városi Önkormányzat 2022. évi belső ellenőrzési terve

*Elkészítésért felelős:* Gazdálkodási Iroda

1. **Tájékoztató a Tiszai Vízirendészeti Rendőrkapitányság, Szegedi Vízirendészeti Rendőrörs 2020. évi tevékenységéről**

Bedő Tamás polgármester indítványozza, hogy vita nélkül szavazzák meg a tájékoztató elfogadását, hiszen a Városi Rendőrkapitányság és a Tűzoltóság beszámolói sem kerültek megtárgyalásra a benyújtásukkor érvényben lévő szabályozások miatt.

A Képviselő-testület egyhangúlag, 12 igen szavazattal a következő határozatot hozza:

**74/2021. (VI. 23.) önkormányzati**

Önk/66-1/2021.

**H a t á r o z a t**

Csongrád Városi Önkormányzat Képviselő-testülete megtárgyalta a Tiszai Vízirendészeti Rendőrkapitányság, Szegedi Vízirendészeti Rendőrörs 2020-ban végzett tevékenységéről szóló tájékoztatót és az abban foglaltakat tudomásul veszi.

A Képviselő-testület köszönetét és elismerését fejezi ki a Tiszai Vízirendészeti Rendőrkapitányság és a Szegedi Vízirendészeti Rendőrőrs valamennyi munkatársának a 2020. évben végzett eredményes és áldozatos munkájáért.

Határidő: azonnal

Felelős: Bedő Tamás polgármester

Erről jegyzőkönyvi kivonaton értesítést kap:

1. a Képviselő-testület tagjai,

2. Dr. Juhász László jegyző és általa:

3. Tiszai Vízirendészeti Rendőrkapitányság Szolnok

4. Tiszai Vízirendészeti Rendőrkapitányság Vízirendészeti Rendőrörs Szeged

24

A Képviselő-testület zárt ülésen folytatja munkáját, az ott hozott **75-77/2021.(VI. 23.)önkormányzati határozatok** a következők:

**75/2021. (VI. 23.) önkormányzati**

Önk/53-4/2021.

**H a t á r o z a t**

Csongrád Városi Önkormányzat Képviselő-testülete **2021. évben** **Egészségügyi Díjat** adományoz

**Dr. Józsa Géza**

**szülész-nőgyógyász főorvos részére.**

Dr. Józsa Géza, szülész-nőgyógyász főorvos Csongrádon született,  
Általános iskolai tanulmányait az Ének-Zenei Általános Iskolában végezte. Ezt követően a csongrádi Batsányi János Gimnáziumban, az első matematika-fizika tagozatos osztályban érettségizett 1972-ben, majd sikeres felvételi vizsgát tett a Szegedi Orvostudományi Egyetem általános orvostudományi karára.

Egyetemi évei alatt a kórházi gyakorlatait a Szentesi Kórházban töltötte, ahol megkedvelte az operatív szakmákat. 1979-ben az egyetemen „cum laude” minősítéssel szerezte meg diplomáját.

1979. október 1-jétől orvos gyakornoki állást kapott az akkor még Szentesi Kórház szülészet-nőgyógyászati osztályán. 1983-ban „jeles” eredménnyel szerezte meg szülész-nőgyógyász szakorvosi képesítését a budapesti Orvos-továbbképző Intézetben.  
2000-ben kapta meg adjunktusi címét, 2005-ben főorvosnak nevezték ki.  
2009-től - korábbi feladatai mellett - megbízták a szülészet-nőgyógyászati osztály vezetésével is. 2016-tól napjainkig (már nyugdíjasként) kinevezett osztályvezetője a szülészet-nőgyógyászati osztálynak.

Tagja a Magyar Szülészeti és Nőgyógyászati Társaságnak és a Magyar Szülészeti és Nőgyógyászati Ultrahangos Társaságnak. Szakmai továbbképzések és kongresszusok rendszeres résztvevője, ahol maga is huszonnégyszer volt tudományos előadó. Szakmai folyóiratokban 7 tudományos közleménye jelent meg, és számos cikket fordított angol nyelvről.   
Rendszeresen részt vesz a szülésznők továbbképzésében, valamint a végzős orvostanhallgatók egyetemi államvizsgáján.

Az ultrahang diagnosztika első alkalmazói közé tartozik, egyik speciális végzettsége a szülészet-nőgyógyászati ultrahang vizsga („B” fokozatú jártasság).  
Folyamatosan fejleszti műtéttechnológiai tudását, élvezi a laparoscopia és a fejlődő labordiagnosztika nyújtotta előnyöket és kihívásokat.

Orvosként kiemelten fontos számára a preventív szemlélet és a minimálinvazivitás.   
Nem győzi kellően hangsúlyozni a cytológia, a rákszűrés hatékonyságát, annak összefüggését a HPV (human papillomavírus) fertőzéssel, önkéntesen vesz részt egészségmegőrző-és szűrőprogramokon. Szívügyének tekinti, hogy az orvos-beteg kommunikáció hatékonyan működjön, hiszen ez teremti meg a kellő bizalmat és az együttműködést: a gyógyítás és a gyógyulás alapját.

25

Betegeivel való kapcsolatára jellemző, hogy egy családban sokszor már a harmadik nemzedék fordul hozzá bizalommal. Pályája során sok pozitív visszajelzést kapott, melyek átsegítették a nehézségeken.

Fontosnak tartja a betegellátásban a nőgyógyász szakmán belüli és az orvosi szakterületek közötti együttműködést, a valódi csapatmunkát.

A Születés Hete országos program keretében a leendő édesanyák felkészítésében és tájékoztatásában vállalt komoly szerepet előadásaival.

Ugyanebben a szemléletben a fiatalabb korosztálynak tartott órákat a csongrádi és szentesi középiskolákban éveken át. Legkedvesebb területe a terhes gondozás és a szülészet, hiszen egy új élet születése számára a mai napig egyedülálló csoda. Szívügye a természetes szülés. Támogatja az apás szülést, mindaddig, míg a gyermek nem kerül veszélybe, nagyon fontosnak tartja a szülések szakmai irányítását.

Munkájának elismeréseként többször kapott „Kiváló orvos” címet és 2020-ban, 40 éves életpályája elismeréseként megkapta a Dr. Bugyi István emlékérmet.

Bár Dr. Józsa Géza a mindennapokban - a magánrendelését kivéve - nem Csongrádon dolgozik, azonban családjával együtt szülővárosában él. Emellett az sem hanyagolható el, hogy közel 40 éves pályája alatt számos csongrádi gyermeket segített a világra.

Dr. Józsa Géza az egészségügy területén végzett több évtizedes kimagasló és példaértékű munkásságával, kutatásaival és az általa tartott előadásokkal hozzájárult Csongrád város egészségügyi életének a fejlődéséhez, és méltó arra, hogy 2021. évben Egészségügyi díjban részesüljön.

Erről jegyzőkönyvi kivonaton értesítést kap:

1. a képviselő-testület tagjai
2. a szociális és lakásügyi iroda és általa
3. a kitüntetett

- - -

**76/2021. (VI. 23.)önkormányzati**

Ref/39-11/2021.

**H a t á r o z a t**

Csongrád Városi Önkormányzat Képviselő-testülete a helyi kitüntető cím, valamint díjak alapításáról és adományozásáról szóló 20/2013. (XI. 21.) önkormányzati rendelet 3.§-a alapján 2021. évben **Pedagógiai Díjat** adományoz

**I.**

**Georgiádes Márta pedagógus részére.**

Georgiádes Márta a Nagyboldogasszony Katolikus Általános Iskola tanítója, igazgatóhelyettese. Diplomáját 1982-ben szerezte a szarvasi Felsőfokú Óvónőképző Intézetben, majd a Jászberényi Tanítóképző Főiskolán végzett 1988-ban, népművelés szakkollégiumi kiegészítéssel.

26

Óvónőként dolgozott a csongrádi Bökényi Óvodában, majd a szentesi Marx téri Óvodában. Innen hívta át az akkori igazgató Justinné Tóth Zsuzsanna a Kossuth Lajos Általános Iskolába dolgozni. Tanítói munkáját levelezős hallgatóként a 1985-ben itt kezdte. Jelenleg is itt, de a 2011-ben bekövetkezett fenntartóváltás óta a Nagyboldogasszony Katolikus Általános Iskola nevet viselő intézményben dolgozik. A pedagógus hivatás egyik legszebb, de legnehezebb feladataként alsó tagozatban tanít. Az óvoda nagycsoportjából kilépő kisgyermekeket szerető és féltő gondoskodással vezeti be a matematika világába. Mindig a tanulócsoportjai sajátosságához igazodva alkalmazza a megfelelő nevelési-tanítási eszközöket. Előnyben részesíti a játékos tanulást, a tanulók tevékeny foglalkoztatását. Igyekszik megfelelő módszert és eszközt választani a célok megvalósításához, amely a tananyag elmélyítését segíti. Előtérbe helyezi a tanulók aktivitását biztosító módszereket, munkaformákat. Ezzel a gazdag motivációs munkaformával próbálja biztosítani a tanulók érdeklődésének a fenntartását.

Munkája során pozitív visszajelzésekre alapuló bizalomteli légkört alakít ki. Szívesen használja fel a játékosságban rejlő tanulássegítő értékeket. Tanítványait egymás elfogadására, tiszteletére neveli. Nyugodt, biztonságos, nevelési, tanulási környezetet teremt, ahol figyelembe veszi a gyermekek aktuális fizikai, érzelmi állapotát.

A gyermekekkel való kapcsolatára az empátia, a tolerancia és a segítőkészség a jellemző. Azon munkálkodik, hogy boldog és sokoldalú személyiségekké fejlődjenek. Személyes példamutatásra neveli őket. Szívügyének tekinti tanulói egyéni támogatását, felzárkóztatását. Nagy gondot fordít a tehetséggondozásra is, tanítványai a matematika, illetve a szorobán versenyeken is kiemelkedő eredményeket érnek el. Pályázatokat ír és gondoz.

2017-től az intézményben igazgatóhelyettesi pozíciót tölt be. Rendezvényeket szervez, tartja a kapcsolatot a szülőkkel és a partnerintézményekkel. Szervező és mindennapi tevékenysége, valamint újításai mindig az iskola érdekeit szolgálták. Kollégáival jó kapcsolatot ápol, konstruktív javaslataival az iskola előmenetelét szolgálja.

Munkája hatékonysága érdekében a tantestületben rendszeresen konzultál tapasztalatairól. Tudását igyekszik folyamatosan újítani, a megszerzett ismereteket saját gyakorlatában hasznosítani, illetve továbbítani. Mentorálja gyakornoki kollégáit, mindenben segíti őket. Részt vesz az intézmény belső értékelési munkáiban, illetve a minősítési feladatokban. Jó kapcsolatot ápol a pedagógus társaival, a fejlesztő pedagógusokkal, a pedagógiai munkát segítő kollégákkal és a szülőkkel is.

Pedagógiai tevékenységét a gyermekközpontúság, a következetesség és a hitelesség jellemezi.

**II.**

**Pappné Hajas Ibolya tanárnő részére**

Pappné Hajas Ibolya tanárnő matematika, illetve műszaki ismeretek és gyakorlatok szakos általános iskolai tanár diplomáját 1978. 06. 17.-én szerezte meg a Juhász Gyula Tanárképző Főiskolán.

1989-ben számítástechnika szakos általános iskolai tanárként, majd ’90-ben számítástechnika szakos középiskolai tanárként diplomázott a Kossuth Lajos Tudományegyetemen.

Pedagógusi pályáját a Csanyteleki Általános iskolában kezdte, majd a csongrádi akkori Szabadság téri általános iskolában folytatta. 1991-től nyugdíjba vonulásáig gimnáziumunk oszlopos tagja volt. Igazgatói, kollégái mindig elismeréssel nyilatkoznak munkájáról.

1998-ban Polgármesteri Dicséretben részesült kiváló munkájáért.

Osztályfőnökként és szaktanárként is közvetlen, belsőséges viszonyt alakított ki diákjaival. Osztályfőnöki munkája során a szülőkkel is sokat törődött, közülük többeket korábban tanított is. A szülők elismerték a munkáját, hogy szeretettel gondoskodott a gyerekekről.

27

Nagyon szeretett kirándulásokat szervezni, alaposan előkészítette, sok programot szervezett és arra törekedett, hogy mindenki jól érezze magát. 2018-ban a „Határtalanul” program keretében diákjaival a Felvidéket járta be. Mint a mindennapi munkájában, a kirándulásokon is szinte fáradhatatlan volt még nyugdíj előtt is.

Osztályfőnökként, szaktanárként több osztálynyi ötödikes kisdiákot látott nyolc év alatt felcseperedni, kisdiákból fiatal felnőttekké válni. Nemcsak tanított, hanem nevelt is, élettapasztalatát megosztotta a kollégáival, tanácsaival mentorként segítette őket. A sok-sok éves pedagógiai tapasztalata alapján mindenben lehetett/lehet rá számítani, mivel mindenféle helyzetre volt/van építő jellegű megoldása.

A gyerekek egyéni sajátosságait mindig szem előtt tartotta. Támogatta, hogy a gyerekek egyéni ütemükben fejlődjenek.

Tanítási módszereiben is korszerű volt, a fejlődéssel tartotta az ütemet, a „Megújuló iskoláért” HEFOP projekt nem szakrendszerű oktatás korszerű módszerének tanulmányozásában elmélyült, gyakorlatban alkalmazta még az után is, hogy ez a program már lejárt. Az oktatás digitális módszereit, az IKT eszközöket szívesen használta, naprakész tudással rendelkezett. Elsők között teljesítette a pedagógiai előmeneteli rendszer követelményeit. A továbbképzéseken, annak ellenére, hogy már nem lett volna kötelező számára, mindig aktívan részt vett, tudásvágya cseppet sem csökkent. A Bolyai Matematika csapatverseny tanári csapatának oszlopos tagja volt éveken át. A gimnázium 5. és 9. osztályába készülő diákoknak iskolai előkészítő táborok szervezésében és lebonyolításában vett részt, valamint felvételi előkészítő foglalkozásokat tartott. Az évekig általunk szervezett Sudoku bajnokság szervezésében és lebonyolításában aktívan részt vett.

Rendszeresen tartott versenyekre felkészítő szakköröket, diákjai eredményesen szerepeltek a Zrínyi, Kenguru, Bolyai, Bonifert, Varga Tamás, Gordiusz, Arany Dániel, OKTV, Medve matematika versenyeken. Legjelentősebb eredménye Lovas Róbert OKTV 6. helyezése, illetve a Pénziránytű gazdasági vetélkedőn osztályának 8.F-es csapatával (Ábel Réka Napsugár, Kornyik Vivien, Oláh Csenge) országos döntőbe jutottak, ahol IV. helyezést értek el.

A tehetséggondozást mindig fontos feladatának tekintette, de kideríteni, hogy ki miben tehetséges, talán még fontosabbnak tartotta.

Örök optimizmusával a matematika szertár fénypontja volt, mindennapjai nagy részét az iskolában töltötte, korán jött és későn ment haza.

Közlékenység, nyíltság jellemezte. A nevelőtestület munkájából mindig aktívan kivette részét, igazi közösségi embernek ismerhették meg kollégái.

**III.**

**Bimbóné Piti Éva igazgatónő részére**

Bimbóné Piti Éva igazgatónő 1984-ben magyar-orosz szakos tanárként végzett a Juhász Gyula Tanárképző Főiskolán, Szegeden. Már a diploma megszerzése előtt elkezdődött pedagógusi pályafutása, hiszen 1982-től a fábiánsebestyéni általános iskolában tanított. 1991-ben az akkori Zsoldos Ferenc Középiskola és Szakiskola lett az új munkahelye, ahol 2007-ben szakmai igazgatóhelyettesnek választották. A tanítás mellett folyamatosan képezte magát. 2004-ben a Szolnoki Főiskolán kereskedelmi szakos közgazdászként végzett, majd 2010-ben a Szegedi Tudományegyetemen szakvizsgázott pedagógus, közoktatásvezető végzettséget szerzett.

A 2012/l3-as tanévben tagintézmény-vezetőként kezdte pályafutását intézményünkben, a Hódmezővásárhelyi SZC Sághy Mihály Szakgimnáziuma, Szakközépiskolája és Kollégiumában. Hivatástudatának, emberségének, rátermettségének köszönhetően gyorsan elfogadta a tantestület. Hamar kiderült, hogy számára a tanítás, a diákok felkészítése éppoly fontos, mint a vezetői feladatok

28

ellátása. Pályafutása alatt nagyon sokféle képességű, felkészültségű, társadalmi helyzetű tanulóval találkozott, de mindig megtalálta a módszert, az utat ezekhez a gyerekekhez. Egyik legfontosabb tulajdonsága, az empátia, mely tanárként és vezetőként is jellemzi. Felkészültségével, a napi munkában személyes példamutatásával, tapintatos, humánus, de egyben következetesen határozott problémamegoldó képességével teremt jó munkahelyi légkört. Vezetői programja a realitásokra épülő, adatokkal alátámasztott helyzetelemzésen alapszik. A szakképzésben szerzett több évtizedes tapasztalatát ötvözni tudja a helyi sajátosságokkal. Mindig képes a megújulásra, lépést tart a változásokkal úgy, hogy szem előtt tartja a diákok és a tantestület érdekeit is. Élen jár a szakiskola és technikum presztízsének kialakításában. Fogékony az újra, támogatja a jó ötleteket, buzdít a fejlődésre. Fontosnak tartja a kollégium fejlesztését, népszerűsítését, hogy a kistérségünkben élő diákok is lehetőséget kapjanak az iskolánkban elsajátítható szakmák megszerzésére.

Pedagógiai hitvallása példaértékű, melyet így fogalmaz meg vezetői pályázatában:

***„ Korunk iskolájának azonban a „fejekbe tömött” lexikális tudást megelőzve, előtérbe kell helyezni a nevelés és az ismeretszerzés „hogyan”-ját, valamint azt, hogy diákjaink képesek lesznek-e a gyakorlatba átültetni, felhasználni megszerzett tudásukat, megfelelni a mai kor követelményeinek: az egész életen át tartó tanulásnak.”***

Bimbóné Piti Évát pozitív személyisége, naprakészsége, diákcentrikus szemlélete, szakmai felkészültsége példaértékű. Élen jár az újszerű és hatékony pedagógiai módszerek kidolgozásában és alkalmazásában, valamint példamutató magatartást tanúsít a közösségi és magánéletben is. Munkájával hozzájárul a város ifjúságának szellemi, szakmai fejlődéséhez, a szakképzés népszerűsítéséhez.

**IV.**

**Bokrosi „Napsugár” Tagóvoda nevelőtestülete**

A Bokrosi „Napsugár" Tagóvoda 1975-ben nyitotta meg kapuit az óvodás gyermekek számára. Az eltelt évek alatt egy, illetve két csoport működött, attól függően, hogy a faluban mennyi gyermek született éppen. Jelenleg egy csoportos óvodaként üzemel, hiszen a falvakból való elvándorlás, a munkahelyek hiánya őket is érintette. Az évek során sok óvodapedagógus és dajka segítette ennek az óvodának a működtetését, és sok család köszönte meg hálásan a sok törődést, nevelést, amit innen kaptak. A sok változás után, jelenleg olyan óvodapedagógus páros került az óvodába, akik szívvel lélekkel kezdték el a.munkát együtt. Óriási segítséget jelentett számukra, hogy munkájukat olyan dajkák segítették, akik rég óta dolgoznak az óvodában, és ismerik a helyi sajátosságokat, a helyi családokat. A négytagú nevelőtestület a falu megelégedésére szervezi a mindennapokat, és minden programjukat áthatja a kölcsönös együttműködés az itt lakókkal.

Nevelő-oktató munkájukat évek óta odaadóan végzik. Alaposságuk mellett gondoskodó magatartás, komoly hivatástudat és az óvodásaik iránt aggódó, őket féltve nevelő hozzáállás jellemzi őket. A gyerekekhez nagy szeretettel, végtelen türelemmel közelednek. Szakmai tudásukat folyamatosan úgy csiszolják, bővítik, hogy az önképzés továbbképzés során szerzett tapasztalataikat nemcsak a saját mindennapi munkájukban kamatoztatják, hanem szívesen át is adják. Munkájukat a mai napig a lendületesség és a szakmaszeretet vezérli. A gyerekekkel és a szülőkkel az egész nevelőközösség kapcsolata bensőséges, egyaránt tisztelik és szeretik egymást. Közösségformáló tevékenységük példaértékű.

Kiemelt szerepet kap a munkájukban az egészséges életmód, az egészségmegőrzés szokásainak kialakítása, de a gyerekek fáradhatatlan mozgásigényének kielégítése is. A Zöld Óvoda megtisztelő címért mindent megtesznek már évek óta, és várományosok az örökös Zöld óvoda tagságnak is. Madárbarát Óvoda címmel is rendelkeznek, melyet sok

29

munkaráfordítással szeretek meg a gyermekközösség számára.

Hitelességüket alátámasztja egészségtudatos személyiségük, életvitelük, a mozgáshoz, a sporthoz, a természethez való kimagaslóan pozitív hozzáállásuk.

Az óvónénik nagyon fontosnak tartják a tehetséggondozást, következetes nevelő munkájuk eredményeként óvodásaik szép eredményeket érnek el egy-egy rajzpályázaton.

Az óvoda külső és belső környezetének kialakításában a nevelőmunka feltételeinek megteremtésében a nevelőközösség minden tagja szerepet vállalt. Az óvodai udvar kialakítása a játszóeszközök szépítés a szülők és a falusi támogatók segítségével folyamatosan valósult meg.

Az óvodai életen belül a differenciált, egyéni fejlesztésre nagy gondot fordítanak. Óvodapedagógusaik ötleteikkel teszik változatossá a játékos tanulási módszereket.

A nagyobb óvodák sokszor előnyben vannak a szolgáltatások nyújtása terén, hiszen az infrastruktúrájuk, ellátottságuk magasabb. Ez a kis óvoda mégis mindenben versenyre tud kelni a nagyokkal. Hogy hogyan? —Hiszen csak négyen dolgoznak itt! A válasz a tenni akarásban és az elhivatottságban rejlik. Egy nagyobb óvodában több ember osztozik meg ugyanazon a feladaton, itt ugyanezeket a feladatokat arányaiban sokkal, nagyobb energiaráfordítással végzik el. Óriási lelkesedéssel, szakmai alázattal, és módszertani tudással nevelik a gyerekeket. Csongrád óvodáival nemhogy lépést tartanak, hanem programokat szerveznek, ami egy nagyobb óvoda lehetőségeit is meghaladja. A megszervezett programjaik átgondoltak, és igyekeznek a falu apraját-nagyját bevonva lebonyolítani. Szívesen próbálnak ki új kezdeményezéseket, aktív, jól működő, külső szakmai kapcsolatrendszer jellemezi őket.

Egyre több feladatot kell vállalniuk a hátrányos helyzetű családok védelmében, szociális problémáik feltérképezésében.

Érdemeik alapján javasoljuk őket az idei év Pedagógiai díjára, mint nevelőtestületet.

1. A Képviselő-testület felkéri a polgármestert, hogy a Pedagógusnap alkalmából tartandó városi ünnepségen a kitüntető díjat adja át **Georgiádes Márta, Pappné Hajas Ibolya, Bimbóné Piti Éva** valamint a **Bokrosi „Napsugár” Óvoda nevelőtestülete** részére.

Határidő: 2021. augusztus 31.

Felelős: Bedő Tamás polgármester

Erről jegyzőkönyvi kivonaton értesítést kapnak:

1. Képviselő-testület tagjai
2. Kitüntetettek
3. Gazdálkodási Iroda

*A Képviselő-testület ismételten nyilvános ülésen folytatja munkáját.*

Bedő Tamás polgármester ismerteti a kitüntetésben részesültek névsorát.

Kiemeli, hogy az egészségügyi díjnál volt más jelölt is, akit a képviselő-testület támogatott. Ennek kapcsán felkéri Dr. Somogyi Árpád képviselő urat, hogy szíveskedjen elmondani álláspontját a kitüntetésével kapcsolatban.

30

Dr. Somogyi Árpád: Megköszöni a támogatóinak, hogy a személyét javasolták egészségügyi díjra, de neki van egy olyan elhatározása, hogy amíg a képviselő-testület tagja, addig ettől a testülettől személyére nem szeretne elfogadni semmilyen kitüntetést. Megköszöni a képviselő-testület tagjainak, hogy ezt a véleményét tudomásul vették.

Bedő Tamás: Az a több évtizedes munka, különösen az elmúlt 1-2 évben, amit a pandémia alatt végzett doktor úr, mindenképpen jogosulttá tette volna erre a díjra, de személyes döntését a testület tagjai elfogadták, tiszteletben tartják.

Az egészségügyi bizottság ülésén megfogalmazódott, hogy az október 23-ai ülésen a Covid elleni védekezésben résztvevők, mint közösség, egy Pro Urbe-Csongrád díjat kaphassanak.

Minden díjazottnak gratulál a kitüntetéséhez.

**Képviselők interpellációi:**

**Dr. Somogyi Árpád:**

* Javasolja, hogy a csongrádi temetőben őszig készüljön egy olyan emlékhely, ahol a Covid19 áldozatai előtt minden polgártársunk meg tudna emlékezni azon áldozatokról, akiket elragadott ez a vírus. Példaértékű volt az az összetartás, ami megvalósult az elmúlt 16 hónapban.
* Felhívja a lakosság figyelmét, hogy a szilvaérésben takarítsák el a járdát, a lelógó ágakra figyeljenek oda, hogy azok ne akadályozzák a közlekedést. Problémát szokott okozni, hogy vannak, akik nem veszik figyelembe, hogy a járdán mások közlekednek, vagy a telkeken több méteres gaz van, ezzel szúnyog lerakatot képeznek, illetve a közlekedést akadályozzák. Amennyiben nem figyelnek oda, ezek kényszerintézkedésben lesznek levágva és a költségek rá lesznek terhelve a tulajdonosra. Azért vagyunk városi lakosok, hogy az ilyen dolgokra figyeljünk oda.
* Többen elmondták már és a mai testületi ülésen is előjött, hogy Csongrád városban a parkolás - nem csak a Fő utcán - a megnövekedett gépkocsi állomány miatt problémát okoz. Erre ősszel vissza kell térni. Ha valakinek van bejárója az ingatlanában, akkor vegye a fáradtságot és álljon oda be. Ne mindenki az utcán parkoljon, mert időnként kaotikus állapotok vannak. Azt előbb-utóbb felül kell vizsgálni a zöldterület védelmében, hogy pl. a Fő utcán hogyan lehet behajtani padkán keresztül és úgy megállni az utcán. Ez nagyon furcsán jön ki városi környezetben.
* Felhívja rá a figyelmet, hogy a nagy melegben mindenki fogyasszon bőséges folyadékot, elsősorban vizet és nagyon fontos a lakások megfelelő szellőztetése.

31

**Gyovai Zsolt:**

* A Gyovai alpolgármester úr a főkertész asszonnyal egy bejáráson volt, ahol megtekintették a vállalkozásba átadott fűnyírással érintett területeket.

Egy kimutatást szeretne kérni arról, hogy melyek azok a területek, amit a város nyír és melyik az, amit a vállalkozó, mert nagyon sok megkeresést kap ezzel kapcsolatban.

* Megköszöni Cseri Gábor alpolgármester úrnak, hogy mellé állt annak az ügynek, hogy az I. Világháborús Emlékműre felkerüljenek a hiányzó nevek, illetve elindult egy közös gondolkodás arról, hogy félkörívben egy emlékfalat kellene építeni, amelyen elhelyezésre kerülhetne annak a közel ezer embernek a neve, akik az I. világháborúban vesztették életüket. Bízik benne, hogy ez minél előbb megvalósul.

**Máté Attila:**

A pandémia alatt az volt az első észrevétele, hogy nagyon lassan, akadozottan mentek a dolgok. Hol az emberhiányra, hol a vírusra hivatkozva halasztották el egyes intézmények a feladatukat. Ebből valamennyit meg is lehet érteni, de ahogy enyhült a helyzet, úgy kellett volna az egyes intézményeknek felvenni a ritmust.

* A Fő utcán a lomb összegyűjtő kocsi folyamatosan fújja a port a Fő utcai lépcsőházakra, erkélyekre. Korábban volt róla szó, hogy egy dupla hálót tesznek rá. Ez nem biztos, hogy megoldás. Jó lenne, hogy mire ezekre a munkálatokra sor kerül, ezt megoldanák. Ez nem csak a Fő utcán probléma, bárhol, ahol ezzel dolgoznak.
* Többször kérte - ATIVIZIG-hez tartozó terület -, hogy a belvárosi buszfordulónál nagyobb eső alkalmával a postaládánál hatalmas víz szokott állni. Ezzel sem foglalkozott különösebben senki sem.

A fanyesésekre őszre fog visszatérni, mert több dolog is elmaradt, nem csak az ő körzetében, más körzetekben is.

* A Körös-torokkal kapcsolatban nagyon sok jelzést kap: a mosdó helyiségek idő előtt bezárnak, a parkoló óra nem működik - ennek a lakosok örülnek, mert nem kell fizetni, de nem is ellenőrzi senki sem, cédulák sincsenek és bevételünk sincs belőle.
* A Hársfa utcán és a Tulipán utcán, ha kitennék a szemetes konténereket a parkolókból, legalább 7-8 parkoló szabadulna fel. Árajánlatot kér rá, hogy ez mennyiből tudna megvalósulni. Illetve, ha nyolc parkolót csinálnának, az mennyiből valósulna meg, mert áldatlan állapot, hogy mindenki, mindenhová

32

parkol, előfordul, hogy a szemetes konténer elé, és ezért nem tudja a szolgáltató elvinni a szemetet.

* A belvárosnak bizonyos utcáit (Gyökér u., Öregvár u., a vendégházak környékén lévő utcák) bele lehetne-e tenni a fűnyírási tervbe? Az, hogy az egyik helyen derékik érő fű van, a másik helyen rendezett, nem biztos, hogy megengedhető egy turisztikai környezetben. Kimutatást kér ennek anyagi vonzatáról.
* Az Ifjúság téren lévő játszótér WC-jének fertőtlenítését, tisztítását kéri megoldani.

Arra kéri a városvezetést, hogy ezekben az ügyekben próbáljanak előre lépni. Teremtsék meg a lehetőségét, hogy ezek a dolgok változzanak. Sok minden múlik az apróságokon.

Cseri Gábor: Tudomása szerint a bökényben lévő konténerek már nem szabályosak, nem tudja, a cég mikor fogja elszállítani. Egyetért vele, hogy szabaduljanak fel a parkolók. Az érintett másik képviselővel együtt azt kellene megbeszélni, hogy azok a konténerek, amikre lecserélnék a mostaniakat, milyen felületet kívánnak és annak kialakításával együtt kellene megcsinálni a parkolókat.

**dr. Kádár László:**

* A bökényi parkolás témában egyetért az előtte szólóval. Külön problémát jelent az is, hogy a parkosított területen ugyanúgy parkolnak, mint évekkel ezelőtt. Már korábban is kérte, próbálják lezárni a parkos részt, mert a díszburkolat és a járólapok is szétmennek. A Tulipán utcai parkban legalább azt gátolják meg, hogy autóval ott ne lehessen parkolni. Megnézte, akkor is odaparkolnak – mert árnyék van – ha egyébként van máshol hely. Így tönkre fog menni a park is és a felújított járdaszakasz is. Valamilyen módon akadályozzák meg, hogy ott ne tudjanak parkolni az autók. Ha pedig oda parkolnak, intézkedést kér, hogy legyen következménye.
* A pandémia alatt kérte a Városellátótól, hogy a bökényi óvodánál a Tulipán utcai szakaszon, hátul egy-két padot helyezzenek ki az árnyékos részen, mert a környéken élők szívesen leülnének ott és nagyon örülnének, ha ez megvalósulna.
* Kérte, hogy a Sághy Mihály Szakközépiskolához a Gyöngyvirág utcán helyezzenek el néhány kukát, mert a buszforduló és a rendelőintézet közötti szakaszon egyetlen kuka sincs. Idősek is szoktak ott ülni, illetve a középiskola tanulói is ezeket a padokat használják. Látta, hogy a gyerekek konzervdobozokat szereltek a padra, hogy ne kelljen a földre dobálni a csikket, vagy a szemetet. Ez

33

egyébként dicséretes, de mégis jobb lenne, ha kulturáltabb megoldást találnának és néhány szemetest ki tudnának helyezni erre a szakaszra is.

* A Sághy Iskola előtti területen jó néhány fa nem érte meg ezt a tavaszt. Kéri, hogy a kiszáradt fákat vegyék ki és gondoskodjanak a pótlásukról.
* Szintén jelezte már korábban is, hogy a Muskátli u., illetve a Tulipán u. elején az utcanév tábla olvashatatlan. Kéri, hogy ezeket a táblákat cseréljék le.
* A Hársfa u. és a Tulipán u. közötti játszótéren továbbra is probléma, hogy visznek be kutyákat. Van kihelyezve olyan tábla, ami ezt tiltja, de azt csak az látja, aki a tábla alá beparkol autóval. Kéri, a játszótér minden bejáratához helyezzenek ki egy ilyen táblát, ami felhívja a figyelmet, hogy oda kutyát nem szabad bevinni.
* Körülbelül egy évvel ezelőtt rákérdezett, hogy mi a helyzet azzal a két táblával, ami a Szentesről érkezőket fogadja. Két napégette, összetöredezett, olvashatatlan tábla. Egy évvel ezelőtt azt a választ kapta, hogy folyamatban van az intézése. Ha nem tudnak rá megoldást, inkább vegyék ki ezt a két táblát, mert szégyen, hogy a városba érkezőket ez a látvány fogadja. Ennyire ne legyenek igénytelenek.

**Laczkó Zsolt:**

* A járvány előtt szeretett volna létrehozni egy olyan bizottságot, ami főként a környezet, természet-és állatvédelemmel foglalkozik. Akkor kapott erre egy zöldutat a polgármester úrtól. Kérdezi, hogyan áll ennek a bizottságnak a létrehozása?
* A Széchenyi úton van egy Nemzeti Dohánybolt. Szeretné, ha akár a „Nemzeti Dohánybolt” oda készítene egy „Nemzeti parkolót”, mert az ő részén nem lehet megállni, a szemben lévő élelmiszer bolttól foglalják el a parkolóhelyet, vagy rosszabb esetben leteszik az autót félre, amit nem lehet rendesen kikerülni. Egy parkolót szeretne oda, a dohánybolt esetleg hozzájárulhatna a költségekhez. Már többször sérelmezte, hogy a különböző üzletek úgy kapják meg az engedélyeket, hogy nem is tud – vagy nem is akar – kialakítani parkolóhelyet, hanem leírja, hogy az udvarában van három parkolási lehetőség és soha nem is nyitja ki a kaput.

A későbbiekben jó lenne megnézni, hogy oda adjon ki működési engedélyt az illetékes szerve, ahol parkolót lehet kialakítani.

* A Kozmutza Flóra Általános Iskola környékén sincs gyalogosátkelőhely, ez érinti a közeli bolt környékét is.

34

**Murányi László:**

* Az utcákban tömegesen állnak az autók a házak előtt – nem a kapubejáróban -. Az Arany J. utcában van olyan hely, ahol kialakult egy másod útvonal és ott járnak el terepjáróval.
* A játszótéren kialakítottak egy szép parkolót, ahol férnének az autók, de mindig van 2-3, aki a fűre áll be. Nem tudja, a közterület-felügyelet hány esetben tett feljelentést. Kíváncsi lenne rá.

Nem mániája, de segíteni kellene a közterület-felügyeletet. Ha azt nem veszi tudomásul a polgármester úr és az alpolgármester úr, hogy egy közterület-felügyelővel nem működik a város, aki ha megszakad, akkor sem tud csodát tenni. Oda egy látó ember kellene. A hozzászólások tömege ez miatt jelentkezik.

* A Mozi Menza melletti kis közön átmenve, derékig érő fű van. A Menza környezete nagyon szemetes, miközben a város egyik frekventált helye.

Köszönetét fejezi ki a Csongrád TV-nek, hogy a pandémia idején a közvetítéseikkel segítették a város jobblétét. Javasolja, hogy egy 10-15 perces beszélgetést tegyenek meg egy infektológussal. Ennek olyan szervezési feladata van, hogy úgy gondolja, egy alpolgármester, mint pl. Cseri Gábor, akihez ez a terület tartozik, ezt el tudja érni. Keresse meg valamelyik országosan elismert infektológust, aki egy stúdió beszélgetés során felhívná a lakosság figyelmét az oltakozás fontosságára.

Nagyon támogatja, hogy elhelyezésre kerüljenek azok a hivatalosan igazolt nevek, akik az I. világháborúban elhunytak.

**Nagypál Sándor:**

* Megkérdezi az alpolgármester urat, hogy egyáltalán van-e értelme az interpellációnak? A pandémia előtt és alatt is szóltak - mert nem volt felhatalmazásuk, vissza is éltek vele – jó néhány dologban a polgármester úrnak, amire tett ígéretet, volt, ami esetleg megvalósult, a sokból egy, de a többi nem.
* Bizottsági ülésen is felvetette, - alpolgármester úr tud róla - a Hosszú utcai kátyúkat, még választ sem kapott rá. Múltkor egy kerékpáros azt mondta, hogy már elveszik a kátyúban. Nem történik semmi sem. Mondják meg, hogy nincs rá pénz és kész.
* A Görgey utcasarkon a fű borzalmas állapotban van. A polgármester úr ezt nap, mint nap látja. Nem törődik vele senki sem. Ha a közterület-felügyelők arra járnának, lehet, hogy meglátnák.
* A temetőnél volt több lopás is. Egy lakos panaszkodta, hogy a virágtartóba betonozott virágot elviszik. Évekkel ezelőtt ígért ide a polgármester úr térfigyelő

35

kamerát. Ez a lakos felfedezte, hogy az alsóvárosban már kettőt üzembe helyeztek. A polgármester úr azt ígérte, hogy a Kéttemető úti bejáróhoz oda tesznek egyet, a másik bejárónál való elhelyezésének lehetőségét megvizsgáltatja. A pénzt nem mi biztosítjuk, de a polgármester jobban tud erre pénzt szerezni, ha pedig nincs, akkor ne ígérjen.

* A Csáky Gy. utcai fák: az első háznál nem ő intézte, az alpolgármester úr. Ígéretet adtak a lakosoknak. Tegnap a második házhoz a Komlósi úrral kimentek és megmutatta neki, hogy melyik fát kell lenyesni, mert a szilvafa ráhajlik a járdára, nem lehet rajta járni. Le is nyesték, elvitték a gallyat. Utána a tulajdonos bement a Városellátóhoz, hogy mi alapján merték levágni az ágat. Ezt követően azzal hívta fel a Komlósi úr, hogy megmondta, hogy mekkora cirkusz lesz ebből. Ott volt a két főkertész is. Hónapokkal ezelőtt szólt ez miatt. Ha valamilyen engedély kellett volna, vagy a közterület-felügyelőkkel fel kellett volna szólíttatni, akkor megtehették volna, nem az ő dolga, hogy intézze. Az alpolgármester úr tudja, kiről van szó. Utólag már azzal is megelégedett volna a tulajdonos, ha a vastagabb gallyakat visszavinnék.
* A Piroskavárosi parkban is áldatlan állapot van. Az alpolgármester úr megígérte, hogy elmegy vele egy bejárásra, mivel ő felügyeli a Városellátót.

Megígértem, hogy legalább az egyik főkertész kap látószemüveget, a másikat megkapja a közterület-felügyelő, hogy az aljegyző asszony is meg legyen elégedve. Nem mondja, hogy a harmadikat esetleg az alpolgármester úr, hogy jobban fel tudják mérni, milyen gondok vannak a városban. Az a baj, hogy ha a lakos nekik jelzi, azt jelzik tovább, ha nem mondják az a baj, ha mondják, akkor meg az a baj, mert nem csinálnak semmit sem.

* Úgy tudja, hogy a parkban egy játszótéri pályázat nyert, az holt tart?
* A városban nincs köztéri WC, egy már van kialakulóban. A Fő utcai óvoda is jelezte, hogy a Jegenye utcai sarkon a bokorba járnak. A polgármester úr megígérte, hogy intézi, semmi nem történt.
* Az Ady E. utca végén, a piacnál felajánlotta az egyik ingatlan tulajdonosa, hogy előtte lehet parkolót kialakítani. Esetleg az első ház tulajdonosával is lehetne erről egyeztetni.
* A Bethlen G. utcai járda: hónapokkal ezelőtt a Komlósi úrtól azt a választ kapta, hogy járdaépítés nincs, a Városellátó ilyet nem csinál. Azon az oldalon nincs járda kb. 100 m-en.
* A Perczel M. utcába a választás előtt meg lett ígérve, hogy a téglajárda elkészül, van kettő, senki sem foglalkozik vele. Van-e rá pénz és mikor készül el?

36

* A Perczel M. utca sarkán van egy önkormányzati épület. Esetleg ha körbe meszelnék, mert nagyon rondán néz ki.
* A Malom épületénél lévő kereszt megsüllyedt, most még kis pénzből helyre lehetne hozni. Polgármester úrnak már említette, de Komlósi úrnak is nem egyszer szólt ez miatt, igaz azt a választ kapta tőle, hogy nem a város dolga. De a város vállalta, amikor áthelyezték arra az oldalra ezt a keresztet.

Ha semmiben nem történik intézkedés, többet nem interpellál.

Gyovai Gáspár: Az elhangzottakra reagálva elmondja, függetlenül attól, hogy a városban ki nyírja a füvet, az a város költsége, az más kérdés, kivel láttatja el a feladatot.

A parkolókkal kapcsolatosan a jövőben komolyan kell foglalkozni, mert Csongrád viszonylatában az elmúlt 5 évben majdnem megduplázódott a gépjárművek száma, amelyből automatikusan következik, hogy a város teljes területén jelentkeznek majd a parkolási gondok. Vannak elképzelések parkolófejlesztésre is.

Megjegyzi, az interpellációk jó részének költségvetési vonzata van. Nem lehet minden felvetést megoldani, még ha jogos is, mert ezt nem bírja el a költségvetés.

Sok területen végeztek fanyesést. Csongrádon nagyon sok fa van, ami plusz feladattal jár.

Van egy védett platánfasor is, amelyről évek óta tudják, hogy vannak balesetveszélyes részei is. Amikor hozzányúlnak, sokszor vissza is hátrálnak, mert nem mernek hatékony lépéseket tenni a lakossági felháborodás miatt.

A Csáky Gy. utca sarka is nagyon jó példája annak, hogy a lakos nem mindig fogadja el, amit szeretnénk megcsinálni. Ezért szokták javasolni, hogy a főkertész keresse meg a lakost, és ott egyeztessenek, hogy milyen munkálatokat szükséges elvégezni, figyelembe véve az ingatlan és az ott lévő fa sorsát is. Sajnálja, hogy az intézmény vezetője és a főkertész is volt kint és még sem sikerült ezt zökkenőmentesen megoldani.

Felvetődött az is, hogy a város a preferált területeken vállalja fel nagyobb zöldterület nyírását. A város arra nem képes, hogy az összes közterületet nyírja.

Az ide vonatkozó rendeletünk is úgy szól, hogy az ingatlan előtti területet a lakosnak kell karbantartania. Ez sajnos nem minden esetben történik meg. Az elmúlt két-három hétben több, mint harminc felszólítás, kényszerintézkedés is történt közterület elhanyagolása miatt. Több bírság is végre lett hajtva a zöldterületen parkolókkal szemben. Volt autó kényszerelszállítása is. Ezzel nem azt akarja mondani, hogy minden feladat meg van oldva, ami közterületen keletkezik, de igyekeznek a közterület-felügyelők feltárni a problémás területeket. Egy eljárás nem annyiból áll, hogy ma jelezzük, holnap bírságoljuk. Ennek van egy eljárási folyamata, ami hetekig is eltarthat. Bejárják a területeket, és megnézik, mit tudnak megvalósítani.

Nagyon sok terület van nagy elmaradás. Felvethetik a dűlőutak járhatóságát is. Ennek kapcsán elmondja, hogy a Démász is egy alvállalkozóval csináltatta meg a munkát, ami elfogadhatatlan. Hiába kapták azt a választ, hogy majd május második felében visszajönnek és azokat az ágakat, amelyeket a tulajdonosok nem vittek el, ők összeszedik. Azóta feljött benne a gaz, nem szedték össze, nem darálták le.

37

Csak annyi történt, hogy ahol kilógott az útra az ág, azt beljebb húzgálták, vagy a hosszabb csonkokat visszadarabolták. A problémát nem oldották meg. Az áramszolgáltatóval ezt folyamatosan vitatják, hogy ilyen formában nem tudják elfogadni a hálózati karbantartást. Minden felvetésre most nem fog válaszolni, majd írásban megkapják a választ.

További hozzászólás nem hangzott el.

Bedő Tamás polgármester az ülést bezárja.

K.m.f.

Bedő Tamás Dr. Juhász László

polgármester jegyző